บัญชีกลางผ่อนผันจัดซื้อกระตุ้นศก.
บัญชีกลางแจ้งขยายวงเงินการจัดซื้อจัดจ้างโครงการขนาดเล็ก 8 หมื่นล้านบาท หวังกระตุ้นการใช้จ่ายในประเทศ สอดคล้องกับมาตรการกระตุ้นเศรษฐกิจระยะสั้นของรัฐบาล
1 ก.ย. 2558

บัญชีกลางแจ้งขยายวงเงินการจัดซื้อจัดจ้างโครงการขนาดเล็ก 8 หมื่นล้านบาท หวังกระตุ้นการใช้จ่ายในประเทศ สอดคล้องกับมาตรการกระตุ้นเศรษฐกิจระยะสั้นของรัฐบาล
นายมนัส แจ่มเวหา อธิบดีกรมบัญชีกลาง ในฐานะประธานคณะกรรมการว่าด้วยการพัสดุ (กวพ.) เปิดเผยว่า ที่ประชุม กวพ.ได้มีมติขยายวงเงินการจัดหาพัสดุของส่วนราชการ สำหรับการจัดซื้อจัดจ้างตั้งแต่ราคา 1 - 500,000 บาท ให้ส่วนราชการใช้วิธีตกลงราคา ซึ่งใช้เวลาดำเนินการเพียง 2-5 วันเท่านั้น โดยมีงบประมาณในส่วนดังกล่าวประมาณ 8 หมื่นล้านบาท หรือคิดเป็น 80% ของโครงการลงทุนในปี 2558 หากส่วนราชการที่เกี่ยวข้องเร่งดำเนินการจัดซื้อจัดจ้าง จะช่วยให้เกิดการกระตุ้นเศรษฐกิจภายในประเทศ สอดคล้องกับมาตรการกระตุ้นเศรษฐกิจระยะสั้นของรัฐบาล
นอกจากนี้การจัดซื้อจัดจ้างตั้งแต่ราคา 500,000 – 2,000,000 บาท ให้ส่วนราชการใช้วิธีสอบราคา ซึ่งจะใช้เวลาดำเนินการประมาณ 12-15 วัน ส่วนการจัดซื้อจัดจ้างตั้งแต่ราคา 2,000,000 บาทขึ้นไป ให้ส่วนราชการใช้วิธี e-market และ e-bidding โดยจะใช้เวลาดำเนินการประมาณ 28 วันเท่านั้น
ขณะที่ หากเป็นการซื้อหรือการจ้างโดยวิธีพิเศษได้ขยายวงเงินเช่นกัน โดยการซื้อหรือการจ้างซึ่งมีราคาเกิน 500,000 บาท ให้กระทำได้เฉพาะกรณีหนึ่งกรณีใดตามที่กำหนดไว้ในระเบียบสำนักนายกรัฐมนตรีว่าด้วยการพัสดุ 
สำหรับมติที่กำหนดให้ดำเนินการวิธีการจัดหาพัสดุดังกล่าว กำหนดให้ส่วนราชการเริ่มปฏิบัติตามแนวทางข้างต้นตั้งแต่วันที่ 15 ก.ย.2558 ถึงวันที่ 31 มี.ค.2559 ส่วนการดำเนินการจัดซื้อจัดจ้างที่ทำก่อนวันที่ 15 ก.ย. 2558 นั้น หากมีการดำเนินการแล้วก็ให้ดำเนินการต่อไปจนแล้วเสร็จ